b'\n_START_ARTICLE_\nMilan \xc5\xa0ega\n_START_SECTION_\n\xc5\xbdivljenje\n_START_PARAGRAPH_\nPo gimnaziji v Mariboru in Ljubljani je \xc5\xa1tudiral slavistiko na Filozofski fakulteti v Ljubljani. \xc5\xa0tudij je kon\xc4\x8dal leta 1939. Nekaj \xc4\x8dasa je slu\xc5\xbeboval kot profesor na gimnaziji v Ljubljani. Zaradi sodelovanja z OF je bil leta 1942 aretiran. Med drugo svetovno vojno je bil v italijanskih zaporih, od koder je uspel pobegniti. Po kapitulaciji Italije je bil pri italijanskih partizanih, tik pred osvoboditvijo pa se je vrnil v Ljubljano. Po vojni se je zopet posvetil pou\xc4\x8devanju, poleg tega pa je bil \xc5\xa1e upravnik Slovanske knji\xc5\xbenice in urednik revije Tovari\xc5\xa1, nato pa \xc5\xa1e urednik zalo\xc5\xbebe Delo._NEWLINE_Za\xc4\x8del je s poezijo, pozneje pa se je posvetil prozi. Zdaj pi\xc5\xa1e prete\xc5\xbeno kratko pripovedno prozo, predvsem novele. Veliko je napisal za mladino._NEWLINE_Leta 1964 je bil poleg Ivana Minattija in Gregorja Strni\xc5\xa1e dobitnik nagrad Pre\xc5\xa1ernovega sklada za knji\xc5\xbeevnost za zbirko novel De\xc4\x8dek s pi\xc5\xa1\xc4\x8dalko. Prejel je tudi novinarsko nagrado leta 1957 in leta 1971 pa je prejel Tom\xc5\xa1i\xc4\x8devo nagrado._NEWLINE_Tudi njegov brat Drago \xc5\xa0ega je knji\xc5\xbeevnik (kritik, esejist, urednik).'